**OBRAZLOŽENJE OPĆEG DIJELA FINANCIJSKOG PLANA ZA RAZDOBLJE**

**OD 2023. DO 2025. GODINE**

Državna komisija za kontrolu postupaka javne nabave je samostalno i neovisno državno tijelo nadležno za rješavanje o žalbama u vezi s postupcima javne nabave, postupcima davanja koncesija i postupcima odabira privatnog partnera u projektima javno-privatnog partnerstva, sukladno odredbi članka 3. stavak 1. Zakona o Državnoj komisiji za kontrolu postupaka javne nabave („Narodne novine“, broj 18/13., 127/13., 74/14., 98/19. i 41/21.).

**PRIHODI I PRIMICI**

Državna komisija za kontrolu postupaka javne nabave ima jednu glavu: 196 i jedan razdjel: 19605. Za obavljanje poslova iz svoje nadležnosti Državna komisija se financira isključivo iz sredstava državnog proračuna i za svoj rad planira sredstva u državnom proračunu.

Državna komisija ima jednu aktivnost: A 744000 - Kontrola postupaka javne nabave i jedan program: 2209 - Kontrola postupaka javne nabave.

Ukupni prihodi planirani su u državnom proračunu i iznose kako slijedi:

* za 2023. godinu 1.600.245 eura
* za 2024. godinu 1.648.071 eura
* za 2025. godinu 1.667.673 eura

Osim planiranih prihoda iz državnog proračuna, Državna komisija nema planiranih drugih primitaka u financijskom planu za razdoblje od 2023. do 2025. godine.

U odnosu na 2022. godinu sredstva prihoda za 2023. godinu su planirana u višem iznosu za 11,94%. Povećanje se odnosi na režijske troškove, troškove prijevoza, povećanje osnovice za izračun plaće za državne službenike i namještenike te povećanje mase plaća za plaću jednog višeg stručnog savjetnika-specijalista. U 2022. godini jednoj članici Državne komisije za kontrolu postupaka javne nabave je istekao drugi mandat te nema pravo na ponovno imenovanje. S obzirom da je ista prije imenovanja na dužnost članice Državne komisije bila u državnoj službi u Državnoj komisiji za kontrolu postupak javne nabave, a s obzirom na to da prema Zakonu o Državnoj komisiji za kontrolu postupaka javne nabave ima pravo rasporeda na poslove koje je obavljala prije imenovanja na dužnost člana, potrebno je planirati sredstava za plaću jednog višeg stručnog savjetnika-specijalista više nego u 2022. godini.

**RASHODI I IZDACI**

Nadležnost Državne komisije za kontrolu postupaka javne nabave je postupanje po žalbama u postupcima javne nabave, koncesija i javno-privatnog partnerstva. Predmetno predstavlja jedinu i isključivu nadležnost i djelokrug ovog državnog tijela. Najveći dio zaposlenih u Državnoj komisiji za kontrolu postupaka javne nabave (88%) izravno izvršava poslove iz nadležnosti i djelokruga Državne komisije. Stoga, najveći dio proračuna Državne komisije za kontrolu postupaka javne nabave odnosi se upravo na rashode za zaposlene koji za 2023. godinu iznose 1.265.189 eura (79%), za 2024. godinu iznose 1.271.405 eura (77%) i za 2025. godinu iznose 1.277.651 eura (77%).

Značajan dio proračuna se odnosi na materijalne i financijske rashode koji za 2023. godinu iznose 313.025 eura (19,56%), za 2024. godinu iznose 343.231 eura (20,83%) i za 2025. godinu iznose 351.533 eura (21,08%), od čega najveći dio otpada na trošak zakupnine i režijske troškove.

Najmanji dio financijskog plana se odnosi na stručna usavršavanja i službena putovanja te daljnju informatizaciju poslovnih procesa Državne komisije i nabavu nefinancijske imovine.

**PRIJENOS SREDSTAVA IZ PRETHODNE U SLJEDEĆU GODINU**

Državna komisija za kontrolu postupaka javne nabave nema planirana sredstva koja bi prenosila u iduću godinu.

**UKUPNE I DOSPJELE OBVEZE**

|  |  |  |
| --- | --- | --- |
|  | **Stanje obveza na dan 31.12.2021.** | **Stanje obveza na dan 30.06.2022.** |
| **Ukupne obveze** | 952.491,41 | 928.694,91 |
| **Dospjele obveze** | 0,00 | 0,00 |

**PREDSJEDNICA**

**Maja Kuhar**